
ITC módszer alkalmazása a glikogén foszforiláz enzim vizsgálatára

Munkám során a glikogén foszforiláz enzimnek a kinetikai és gátlási vizsgálatával foglalkoztam, amely glikogénen ható enzim fontos szerepet tölt be a humán anyagcserében.A glikogén foszforiláz reverzibilis folyamatot katalizál. Fiziológiás körülmények között, az energiatároló vegyületként funkcionáló glikogén lebontását végzi, miközben glükóz-1-foszfát (G-1-P) szabadul fel, de in vitro képes a fordított irányú reakció katalizálására is. G-1-P jelenlétében az α(1,4) glikozidos kötés kialakításával glükóz egységeket kapcsol megfelelő oligomer akceptorra miközben szervetlen foszfát is keletkezik. A glikogén foszforiláz enzim a cukorbetegség terápiájában potenciális célpontnak számít, ugyanis ezen enzim inhibíciója a kettes típusú cukorbetegség kezelésére alkalmazható módszer lehet.Az enzim vizsgálatokban elterjedőben van egy új módszer, az izotermális titrációs kalorimetria (ITC) alkalmazása, amelynek a fő előnye, hogy lehetővé teszi az enzim természetes szubsztrátján történő közvetlen vizsgálatát. Munkám során a korábban humán nyál alfa–amilázon (HSA) beállított módszerek segítségével a glikogén foszforiláz b enzim kinetikáját, és néhány szintézissel előállított inhibitor gátlási tulajdonságát vizsgáltam.
A kinetikai vizsgálatokat négy szubsztráton (G5, G7, CNP-G7, glikogén) végeztem el, melyeknél rendre meghatároztam a Michaelis-Menten állandókat (KM). Ezen értékek összehasonlításával meg tudtam állapítani a glikogén foszforiláz enzim aktivitás mérése és gátlásvizsgálata számára a megfelelő körülményeket.
Ezt követően gátlásvizsgálatokat végeztem két olyan inhibitorral, melyet a Szerves Kémiai Tanszék bocsátott rendelkezésünkre. Mind a két gátlószer esetén a glikogén lebontás irányában végeztem méréseket, mely során meghatároztam az inhibítorok IC50 értékeit. Az általam lebontás irányában végzett kísérletek eredményeit összevetettem egy másik kutatócsoport által, a szintézis irányában meghatározott értékekkel.



